กรมควบคุมโรค เผยผลตรวจติดตามแรงงานไทยกลุ่มเสี่ยงโรคไข้มาลาเรีย 7 รายที่เหลือซึ่งเป็นกลุ่มเดียวกับแรงงานที่ป่วยแล้วเสียชีวิตไปก่อนหน้านี้
กรมควบคุมโรค เผยผลตรวจติดตามแรงงานไทยกลุ่มเสี่ยงโรคไข้มาลาเรีย 7 รายที่เหลือ ซึ่งเป็นกลุ่มเดียวกับแรงงานที่ป่วยแล้วเสียชีวิตไปก่อนหน้านี้ นพ.สุวรรณชัย วัฒนายิ่งเจริญชัย อธิบดีกรมควบคุมโรค กล่าวว่า จากกรณีที่แรงงานไทยไปทำงานที่สาธารณรัฐแอฟริกากลางจากกรณีที่แรงงานไทยไปทำงานต่างประเทศแล้วป่วยติดเชื้อมาลาเรียกลับมานั้น จากการสอบสวนโรคแรงงานกลุ่มนี้ได้เดินทางไปด้วยกันทั้งสิ้น 9 ราย ซึ่งเดินทางกลับมาประเทศไทยก่อนแล้ว 2 ราย โดยรายแรกเป็นผู้ป่วยโรคไข้มาลาเรียที่เสียชีวิตเมื่อวันที่ 13 สิงหาคม 2562 ส่วนอีกรายป่วยด้วยโรคไข้มาลาเรียเช่นกัน และได้เข้ารับการรักษาที่สถาบันบำราศนราดูร ซึ่งหายเป็นปกติและแพทย์อนุญาตให้กลับบ้านได้แล้ว     ส่วนอีก 7 รายที่เหลือในกลุ่มเดียวกัน ได้เดินทางมาถึงท่าอากาศยานสุวรรณภูมิ เมื่อวันที่ 22 สิงหาคมที่ผ่านมา ซึ่งได้รับการตรวจคัดกรองโรคเบื้องต้น ที่ด่านควบคุมโรคติดต่อระหว่างประเทศและส่งต่อทั้งหมดไปที่สถาบันบำราศนราดูร เพื่อตรวจยืนยันและให้การดูแลรักษาตามมาตรฐานทางการแพทย์ต่อไป เบื้องต้นพบว่าทั้ง 7 ราย มีอุณหภูมิร่างกายปกติ ไม่มีไข้ ความดันโลหิตและสัญญาณชีพอื่นๆ ปกติดี มีเพียงบางรายที่มีอาการอ่อนเพลียเล็กน้อย เนื่องจากเหนื่อยล้าจากการเดินทาง จากการซักประวัติเบื้องต้นพบ 2 ราย ใน 7 ราย มีประวัติป่วยด้วยโรคไข้มาลาเรียและได้รับการรักษาที่โรงพยาบาลในสาธารณรัฐแอฟริกากลาง 3 วัน ช่วงวันที่ 16–18 สิงหาคม 2562 ส่วนที่เหลืออีก 5 ราย แพทย์ได้ฉีดยาป้องกันโรคไข้มาลาเรียแล้ว     ทั้งนี้ แม้โรคไข้มาลาเรียจะไม่ใช่โรคติดต่ออันตรายแต่ปัจจุบันประเทศไทยกำลังอยู่ในระยะของการกำจัดโรคไข้มาลาเรีย จึงต้องดำเนินการอย่างเข้มข้น สำหรับผู้ที่เดินทางไปในพื้นที่ที่มีรายงานการระบาดหากเดินทางเข้าสู่ประเทศไทยแล้วสงสัยมีอาการป่วยสามารถขอรับคำปรึกษาได้ที่ด่านควบคุมโรคติดต่อระหว่างประเทศ หรือสอบถามข้อมูลเพิ่มเติมได้ที่สายด่วนกรมควบคุมโรค โทร.1422